|  |  |  |
| --- | --- | --- |
|  |  |  |
| Lp Aare Nahk  juhatuse liige  Projektijuht Aare OÜ  jurist.nahk@gmail.com |  | Teie 12.11.2024 nr  Meie 09.12.2024 nr 2.2-9/24/2911-2 |

Vastus selgitustaotlusele

Palute selgitada, kuidas tuleb tööandjal toimetada töötaja Tööinspektsioonile väljastatavate terviseandmetega.

Teadmata kõiki asjaolusid, saame ainult üldiselt selgitada, et igasuguste isikuandmete edastamise puhul peab kõigepealt kindlaks tegema, mis eesmärgil ja alusel neid küsitakse ja mis ulatuses saab neid väljastada.

Isikuandmete töötlemisel peab andmetöötleja alati järgima Euroopa Liidu isikuandmete kaitse üldmääruse[[1]](#footnote-1) (IKÜM) artiklis 5 nimetatud isikuandmete töötlemise põhimõtteid, milleks muu hulgas on seaduslikkuse, eesmärgipärasuse ja minimaalsuse põhimõtted. Nende kolme põhimõtte järgi peab igasugune isikuandmete töötlemine olema alati seaduslik, toimuma kindlaksmääratud eesmärgil ning ainult ulatuses, mis on selle konkreetse eesmärgi saavutamiseks vajalik. Isikuandmete töötlemise seaduslikkuse alused on toodud IKÜM artiklis 6 ning isikuandmete eriliikide töötlemise alused artiklis 9.

Terviseandmete kui eriliigiliste andmete töötlemine (so ka edastamine) on üldjuhul keelatud. Juhud, mil eriliigiliste andmete töötlemise keeld ei kehti, on loetletud IKÜM art 9 lõikes 2. Nii mõnigi selles lõikes sätestatud alustest eeldab, et see oleks ka riigisiseses õiguses reguleeritud. Näiteks terviseandmeid ei saa töödelda otse IKÜM art 9 lg 2 punktile h tuginedes, vaid IKÜM sätte alusel peab meie Eesti õiguses olema mingi regulatsioon, mis otsesõnu näeb ette töömeditsiinis või töövõime hindamisel või muul juhul terviseandmete töötlemise.

Tähele tuleb panna ka seda, et kui terviseandmete väljastamiseks on siiski alus olemas, tohib neid väljastada üksnes rangelt vajalikus mahus.

Loodan, et minu selgitustest on abi.

Lugupidamisega

Sirje Biin

jurist

peadirektori volitusel

1. <https://eur-lex.europa.eu/legal-content/ET/TXT/HTML/?uri=CELEX:32016R0679&qid=1654594451057&from=ET> [↑](#footnote-ref-1)